Nino Costa/Le muraje pcite
Artorn a la Tàula

Le muraje pcite 

E mi son bele sì ’n tra quatr muraje 
con në scartari1 dnans e l’àutr daré 
ch’i vivo di për di le mie bataje 
con le cifre, le pràtiche e ij dossié. 

Quàich vòlta am ven-o an ment d’idee servaje, 
i seugno ij brich, le nìvole, ij giassé 
ma s’i penso a mia fomna e a mie maraje 
’m arlegro ’d me travaj ch’a-j ten an pé. 

Viva ti che ’nt la sercia dle montagne 
it peule dësmentié farfo [2] e canaje 
mentre it serne le rime e ’t je compagne, 

ma ’ntant ch’it gòde ’l frèsch dle Gran Muraje 
pensa a tante creature derelite 
ch’a sudo ’n mes a quatr muraje pcite.  
Nino Costa

Nòte 

1) scartari = registro 
2) farfo = imbecilli 

Al poeta ing. Filippo Tartufari Cheneil Valtornenza Aosta Bòtta e risposta coi saluti e il ricordo di Nino Costa 

31-7-942

Leteratura piemontèisa
Poesìa
Nino Costa